K. Tóthová, poslankyňa: (2001-09-19):
I. Presperín, podpredseda NR SR: Pán poslanec Cagala. M. Cagala, poslanec: Ďakujem pekne. Vážený pán predsedajúci, vážení páni ministri, kolegyne, kolegovia, dovoľte mi zareagovať na tú časť vystúpenia, kde pán kolega Jasovský hovoril, že riešime prechod kompetencií zbrklo. Ja ho chcem doplniť aj troškou analýzy, prečo to riešime zbrklo. Zbrklo riešime tento prechod kompetencií preto, že tri roky táto vládna koalícia o tom len rozprávala, koľko bude vyšších územných celkov, či 4, či 8, či 12, či 16. Aj 13 bol návrh. Keby sa od roku 1999 bol riešil prechod kompetencií, ustálila sa situácia v tom smere, že keď sme my rozhodli o tom, alebo hlasovaním sa rozhodlo, že 8 krajov je optimálny stav, to nebolo na základe toho, že to chcel Mečiar alebo členovia jeho vlády, alebo parlament, ale bolo to na základe ekonomického rozboru odborníkov, ktorí neboli členmi HZDS, ktorí to robili na základe rozlohy počtu obyvateľstva a výkonnosti ekonomiky. Keby sa bolo v tom čase už povedalo 8 vyšších územných celkov, riešme kompetencie, dnes sa nemusel tento zákon riešiť takýmto chaotickým spôsobom. Obávam sa, čo sa stane. Keď dnes navalíme na starostov, primátorov, napriek tomu, že každého považujem za šikovného človeka, kompetencie zo dňa na deň, z večera na ráno, bez patričného riešenia ekonomiky, to znamená financií, rozvadí sa nám mestské zastupiteľstvo alebo obecné zastupiteľstvo, richtár uderí kľúče na stôl a zavolá na ministerstvo vnútra, pán minister, poď si riešiť túto obec alebo riadiť túto obec alebo toto mesto. Takýto bude stav, ak to budeme riešiť tak, ako to riešime teraz – zbrklo, nepripravene a z večera do rána. Ďakujem. I. Presperín, podpredseda NR SR: Ďakujem. Pán poslanec Benčat. J. Benčat, poslanec: Ďakujem za slovo. Pán predsedajúci, páni ministri, kolegyne, kolegovia, pán poslanec Jasovský jasne a odborne analyzoval stav, ktorý by vznikol pri prechode kompetencií na vyššie územné celky a obce. Chcem zdôrazniť jednu vec. A to tu už zaznelo niekoľkokrát. Ktokoľvek vystúpil ku ktorémukoľvek bodu z našej opozičnej strany, vystupoval odborne. Nevystupoval politicky. Žiaľ, skoro nikto z koalície tieto naše odborné stanoviská nevyvrátil. Chcem poukázať na to, že ak cestná infraštruktúra pôjde tým smerom, ako sa predpokladá v zákone, bude obrovský prepad kvality našich ciest, ako to bolo tu povedané, a predovšetkým tých vyšších kategórií a práve na týchto cestách sa nachádzajú objekty, ako sú mosty a podobné veci, vo veľmi zlom stave. Neviem si predstaviť, ako môžu obce, prípadne vyššie územné celky riešiť komplexne túto záležitosť, pretože doprava nebude slúžiť len obyvateľom daného územného celku. Slúži teda všetkým obyvateľom celého štátu a slúži obyvateľom a aj turistom z iných štátov. Takže aj v súvislosti so Štátnym fondom cestného hospodárstva. Veď to bol fond, ktorý mohol práve túto situáciu svojím spôsobom zachraňovať. Tento fond mal výhodu v tom, že mohol dostávať z Európskej únie pôžičky za veľmi výhodných, by som povedal, podmienok, čo dnes už v podstate, ak to bude vládny fond, vláda asi nemôže tie výhody využívať. Tak isto by som poukázal, že podobným spôsobom sa bude konať aj zaťažovanie cestnej siete pri prevode kompetencií, čo sa týka stavebného konania. Všetky tieto veci, ktoré sa konali na úrovni okresov, sa budú teda musieť poštou a cestovaním riešiť a obyvateľa zaťažujú... (Zaznel zvuk časomiery.) I. Presperín, podpredseda NR SR: Ďakujem. Pán poslanec Oberhauser. V. Oberhauser, poslanec: Ďakujem. Slovensko po roku 1989 okrem pozitívnych zmien prechádza aj veľmi zvláštnym vývojom, keď odborné inštitúcie, fundovaní odborníci odchádzajú z výskumných ústavov, z verejnej správy, zo štátnej správy a iste majú veľké možnosti, veľké príležitosti zamestnať sa v podnikateľskej sfére, pracovať pre zahraničné firmy, ale stále viac a viac ubúdajú odborné kapacity, ktoré by pripravovali naozaj dobré zmeny, dobré transformácie, dobré riešenia. Takisto aj tieto veci, ktoré sú pripravené vo verejnej správe, majú presne taký istý charakter. Pán Jasovský označil iba jednu oblasť, oblasť dopravy, ktorej sa najmä dotkol, lebo hlboko jej rozumie, dlhé roky v tom pracoval a vie, čo znamená každá zmena v tejto oblasti. V Čechách pracuje 250 ľudí vo výskumnej inštitúcii, ktorí pripravujú transformáciu verejnej správy. Na Slovensku pán Nižňanský, M.E.S.A. 10 so zopár experimentátormi, so zopár odborníkmi z výskumných a štátnych inštitúcií, z vysokých škôl chce urobiť to, na čom v Čechách pracuje 250 fundovaných ľudí desiatky rokov s medzinárodnými znalosťami. A tu potom vyjde z toho taký paškvil, ako je dnes predložený návrh, kompetenčný návrh o transformácii verejnej správy. Je to absolútna hanba! Konečne sa zobuďte, vážení vládni poslanci, vráťme sa k odbornosti, pracujme tak, ako sa má pracovať a neprinášajme do parlamentu takéto nehoráznosti, ktoré budú viesť len k hlbokým škodám na Slovenskej republike. Ďakujem. I. Presperín, podpredseda NR SR: Pán poslanec Jasovský.